อัยยวัฒน์ ศรีวัฒนประภา

อัยยวัฒน์ ศรีวัฒนประภา (สกุลเดิม: รักศรีอักษร) ชื่อเล่น:ต๊อบ เป็นนักธุรกิจชาวไทย ประธานสโมสรฟุตบอลเลสเตอร์ซิตี ในประเทศอังกฤษ สหราชอาณาจักรบุตรชายคนเล็กของนายวิชัย ศรีวัฒนประภา
เจ้าของธุรกิจร้านค้าปลอดภาษีอากรรายใหญ่ที่สุดในราชอาณาจักรไทย ประธานเจ้าหน้าที่บริหารกลุ่มบริษัท คิง เพาเวอร์ อัยยวัฒน์เคยดำรงตำแหน่งรองประธานสโมสรเลสเตอร์ซิตี ตั้งแต่ปี พ.ศ. 2553–2561 และดำรงตำแหน่งประธานสโมสรฟุตบอลเอาด์-เฮเฟอร์เลเลอเฟิน ในราชอาณาจักรเบลเยียม ที่นายวิชัย ผู้เป็นบิดามอบหมายให้
ในปี พ.ศ. 2567 นิตยสารฟอร์บส์ได้จัดอันดับอัยยวัฒน์ให้อยู่ในอันดับที่ 7 ในอันดับมหาเศรษฐีไทย ด้วยมูลค่า 3,600 ล้านดอลลาร์สหรัฐ
ประวัติ.
อัยยวัฒน์ ศรีวัฒนประภา (ชื่อเล่น: ต๊อบ) เกิดเมื่อวันที่ 26 กรกฎาคม พ.ศ. 2528 ณ ที่กรุงเทพมหานคร เป็นบุตรของนายวิชัย ศรีวัฒนประภา (ชื่อเดิม: วิชัย รักศรีอักษร) กับนางเอมอร ศรีวัฒนประภา (สกุลเดิมก่อนสมรส: บุญขันธ์) ชีวิตครอบครัว อัยยวัฒน์มีพี่น้องรวมทั้งหมด 4 คน คือ นางสาววรมาศ ศรีวัฒนประภา (ชื่อเล่น: รัก) พี่สาวคนโต, นายอภิเชษฐ์ ศรีวัฒนประภา (ชื่อเล่น: ต้อล) พี่ชาย, นางสาวอรุณรุ่ง ศรีวัฒนประภา (ชื่อเล่น: รุ่ง) พี่สาวคนที่ 2
นางสาว ณัชชา ศรีวัฒนประภา (ชื่อเล่น: ฟ้า) น้องสาว ด้านชีวิตครอบครัว สมรสกับ นางสาวนันทิสา ตันยงค์เวช (ชื่อเล่น:ออย) ทายาทธุรกิจชุดนักเรียนตราท็อปสัน มีบุตร-ธิดาฝาแฝดด้วยกัน 2 คน คือ ด.ช.สุรนัยย์ (ชื่อเล่น:อัย) และ ด.ญ.อัยยภัสร์ ศรีวัฒนประภา (ชื่อเล่น:ทิสา) ซึ่งเกิดเมื่อวันที่ 22 สิงหาคม พ.ศ.2567 ณ โรงพยาบาลบำรุงราษฎร์ อินเตอร์เนชั่นแนล แขวงคลองเตยเหนือ เขตวัฒนา กรุงเทพมหานคร ชื่อบุตร-ธิดาทั้งสอง นั้น ได้รับพระราชทานจากพระบาทสมเด็จพระเจ้าอยู่หัว รัชกาลปัจจุบัน
อัยยวัฒน์เปลี่ยนนามสกุลตามผู้เป็นบิดา วิชัย ศรีวัฒนประภา โดยนามสกุล "ศรีวัฒนประภา" เป็นนามสกุลพระราชทานที่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าฯ พระราชทานให้เมื่อวันที่ 21 พฤศจิกายน พ.ศ. 2555 เพื่อเป็นสิริมงคลแก่วงศ์ตระกูล
อัยยวัฒน์ มีความสนิทสนมกับวิชัยผู้เป็นบิดามากที่สุดในบุตรทั้งหมด เนื่องจากในขณะพี่ทั้ง 3 คน ศึกษาในต่างประเทศ ซึ่งในช่วงเวลาดังกล่าวเป็นช่วงที่บริษัทเติบโตสูงสุด อัยยวัฒน์ได้ทำงานในทุกแผนกของบริษัทฯ เพื่อเรียนรู้การบริหารกิจการ จนกระทั่งปี พ.ศ. 2552 ก็ได้ดำรงตำแหน่งประธานเจ้าหน้าที่บริหารกลุ่มบริษัทคิง เพาเวอร์
ในปี พ.ศ. 2559 อัยยวัฒน์และครอบครัวศรีวัฒนประภาได้ลงทุน ซื้อหุ้นบริษัท เอเชีย เอวิเอชั่น จำกัด (มหาชน) ได้เสนอซื้อหุ้นสามัญทั้งหมดของกิจการจากผู้ถือหุ้นทั้งหลายจำนวน 2,918,411,714 หุ้น ซึ่งคิดเป็นร้อยละ 60.17 ของจำนวนหุ้นที่ออกและชำระแล้วของกิจการ โดยเสนอซื้อเมื่อวันที่ 23 มิถุนายน พ.ศ. 2559
อัยยวัฒน์ เคยเป็นกัปตันทีมชาติไทย แชมป์ไทยแลนด์ โปโล คิงส์คัพ ครั้งที่ 6
คิง เพาเวอร์.
อัยยวัฒน์ร่วมบริหารกิจการกลุ่มบริษัท คิงเพาเวอร์ ในปี พ.ศ. 2532–2558 หลายตำแหน่งในหลากหลายแผนกของกลุ่มบริษัท โดยในปี พ.ศ. 2552–2558 ดำรงตำแหน่งผู้ช่วยประธานกรรมการบริษัทฯ และเป็นทายาทของประธานกรรมการ กลุ่มบริษัทคิง เพาเวอร์ ซึ่งเป็นร้านค้าเพื่อจำหน่ายสินค้าปลอดภาษีอากร (ดิวตี้ ฟรี) ตั้งแต่ปี พ.ศ. 2532 จนถึงปัจจุบัน โดยก่อนสูญเสียประธานกรรมการบริษัทฯ อัยยวัฒน์ ดำรงตำแหน่งประธานเจ้าหน้าที่บริหาร กลุ่มบริษัทคิง เพาเวอร์ และหลังจากที่สูญเสียประธานกรรมการจากอุบัติเหตุเฮลิคอปเตอร์สโมสรฟุตบอลเลสเตอร์ซิตีตก พ.ศ. 2561 เขาได้ก้าวขึ้นบริหารกิจการต่อจากบิดา ในเดือนพฤศจิกายน ปี พ.ศ. 2561
ประวัติกับสโมสรฟุตบอลเลสเตอร์ซิตี.
ในปี ค.ศ. 2010/2011 อัยยวัฒน์ เริ่มต้นกับสโมสรเมื่ออายุ 25 ปี โดยอดีตประธานสโมสร นายวิชัย ได้เข้าถือหุ้นสโมสรฟุตบอลเลสเตอร์ซิตี ร้อยละ 51 คิดเป็นเงินทุนประมาณ 20–30 ล้านปอนด์ (ประมาณ 1,300 ล้านบาท) โดยเขาดำรงตำแหน่งรองประธานสโมสร และได้มีการซื้อหุ้นที่เหลือในปีเดียวกัน ก่อนที่จะพาเลสเตอร์ซิตีประสบความสำเร็จสูงสุดในฐานะแชมป์พรีเมียร์ลีก ฤดูกาล 2015–16 
ชีวิตส่วนตัว.
อัยยวัฒน์ ได้สมรสกับ นันทิสา ตันยงค์เวช (ชื่อเล่น:ออย) บุตรีผู้เป็นบุตรสาวคนที่ 2 ของ สุพจน์ ตันยงค์เวช และวรรณา ตันยงค์เวช เจ้าของชุดนักเรียนตราท็อปสัน เมื่อเดือนตุลาคม พ.ศ. 2566 ณ สนามเหย้า คิง เพาเวอร์ สเตเดียม ประเทศอังกฤษ หลังจากคบหาดูใจ 5-6 ปีและเมื่อวันที่ 28 มกราคม พ.ศ. 2567 ทั้งคู่ได้รับการสมรสพระราชทาน โดยพิธีการสมรสพระราชทานจัดทำขึ้น ณ เดอะ พาวิลเลียน แอท ศรีวารี
โดยทั้งคู่มีบุตร-ธิดา 2 คน เกิดเมื่อวันที่ 22 สิงหาคม พ.ศ. 2567 ณ โรงพยาบาลบำรุงราษฎร์ เป็นฝาแฝดต่างเพศ ต่อมาเมื่อวันที่ 9 กันยายน ฝาแฝดคู่นี้ได้รับพระราชทานชื่อจากพระบาทสมเด็จพระวชิรเกล้าเจ้าอยู่หัว โดยบุตรชายชื่อ สุรณัยย์ ศรีวัฒนประภา (ชื่อเล่น: อัย) และบุตรสาวชื่อ อัยยภัสร์ ศรีวัฒนประภา (ชื่อเล่น: ทิสา) โดยชื่อ สุรณัยย์ นั้นมีความหมายว่า ผู้เป็นใหญ่ด้วยปัญญาที่เข้มแข็ง ส่วนชื่อ อัยยภัสร์ นั้นมีความหมายว่า ผู้เป็นใหญ่ที่มีความเจริญรุ่งเรือง